Наставно-научно веће Филозофског факултета Универзитета у Београду на седници од 20. фебруара 2020. године изабрало нас је у стручну комисију за утврђивање услова за стицање звања ИСТРАЖИВАЧ САРАДНИК за Александру Давидовић, докторанткињу на Одељењу за филозофију Филозофског факултета Универзитета у Београду.

На основу увида у поднету документацију и научни рад кандидаткиње, Комисија подноси следећи

**И З В Е Ш Т А Ј**

Aлександра Давидовић рођена је 1.11.1992. године у Београду, где је са одличним успехом завршила основну школу и гимназију. Основне студије филозофије уписала је на Филозофском факултету у Београду 2011. а завршила 2015. године, са просечном оценом 9,85 одбранивши завршни рад на тему „Скептицизам и натурализам у Хјумовој епистемологији“ код ментора доц. др Машана Богдановског. Мастер студије филозофије уписала је на истом Факултету 2015. а завршила 2016. године, са просечном оценом 10 одбранивши завршни рад под насловом „Хјум и позни Витгенштајн: скептицизам, натурализам и метафилозофија“ код ментора доц. др Машана Богдановског. Докторске студије филозофије уписала је на истом факултету 2017. године и положила је све испите са просечном оценом 9,83. У јануару 2019. године одбранила је предлог теме докторске дисертације под насловом „Истинска религија у Хјумовим *Дијалозима о природној религији*“ и тренутно ради на дисертацији под менторством доц. др Машана Богдановског и вишег научног сарадника др Предрага Милидрага. Основне области интересовања и истраживања Александре Давидовић су Хјумова филозофија, историја нововековне филозофије, теорија сазнања и филозофија религије.

Током студија била је стипендисткиња Министарства просвете Републике Србије, Фонда за младе таленте („Доситеја“) Министарства омладине и спорта Републике Србије и Министарства просвете, науке и технолошког развоја Републике Србије.

Учествовала је на међународној радионици *Recasting the* *Treatise* у Будимпешти у марту 2018. године са саопштењем под насловом „Development of Hume’s Thinking about the Relationship between Scepticism and Philosophy“ и на међународној конференцији за постдипломце *Bucharest Graduate Conference in Early Modern Philosophy 8th edition* у Букурешту у новембру 2019. године са саопштењем под насловом „Who speaks for Hume? The question of Hume’s presence in the *Dialogues concerning natural religion*“. Објавила је два научна рада: „Витгенштајн о знању, извесности и скептицизму“ (*Theoria* 59 (3): 93–104, 2016) и „Хјумово схватање односа између скептицизма и филозофије“ (*Theoria* 61(3): 93–118, 2018).

Учествовала је у организацији две међународне конференције из филозофије за студенте постдипломских студија на Филозофском факултету у Београду (*Third Belgrade Graduate Conference in Philosophy*“, 4–6. мај 2018. године и *Fourth Belgrade Graduate Conference in Philosophy*, 10–12. мај 2019. године). Тренутно учествује у организацији пете по реду овакве конференције (*Fifth Belgrade Graduate Conference in Philosophy*) која ће се одржати у мају 2020. године на Филозофском факултету у Београду. Говори енглески и италијански језик.

Од 1. јула 2018. године запослена је као истраживач-приправник на Институту за филозофију при Одељењу за филозофију Филозофског факултета. Ангажована је на пројекту „Динамички системи у природи и друштву: филозофски и емпиријски аспекти“ (ев. број 179041).

Од октобра 2019. године као докторанткиња на Одељењу за филозофију држи вежбе на предметима Теорија сазнања 1, Историја филозофије IIа и Историја филозофије IIб.

**ЗАКЉУЧАК**

На основу увида у биографију и библиографију Александре Давидовић Комисија закључује да кандидаткиња испуњава све услове за избор у звање истраживач-сарадник, за ужу научну област филозофија (у области друштвено-хуманистичких наука), и предлаже Наставно-научном већу Филозофског факултета Универзитета у Београду да утврди испуњеност услова за избор Александре Давидовић у звање ИСТРАЖИВАЧ САРАДНИК.

Београд, 24. фебруар 2020. године

Комисија:

др Живан Лазовић, редовни професор

др Слободан Перовић, ванредни професор

др Машан Богдановски, доцент