**ИЗБОРНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Изборног већа Филозофског факултета Универзитета у Београду од 26. децембра 2019. године изабрани смо у Комисију за припрему реферата о кандидатима који се пријаве за избор у звање доцента за ужу научну област Школска педагогија, са пуним радним временом, на одређено време од пет година. На конкурс, који је објављен у огласним новинама Националне службе за запошљавање ''Послови'' дана 15. јануара 2020. године, пријавио се један кандидат: др Зорица Шаљић. Пошто смо прегледали поднету документацију пријављеног кандидата, Изборном већу поднесимо следећи

**РЕФЕРАТ О КАНДИДАТИМА ПРИЈАВЉЕНИМ ЗА ИЗБОР У ЗВАЊЕ ДОЦЕНТА ЗА УЖУ НАУЧНУ ОБЛАСТ ШКОЛСКА ПЕДАГОГИЈА**

**I Основни подаци о пријављеном кандидату**

Зорица Шаљић рођена је 20. октобра 1974. у Београду. Основну и средњу школу (гимназију) завршила је у Лазаревцу (Београд). Студије педагогије на Одељењу за педагогију и андрагогију Филозофског факултета Универзитета у Београду завршила је 2000. године. Магистарску тезу под насловом *Улога радног васпитања у превенцији непожељних облика понашања код младих лишених родитељског старања* одбранила је на Филозофском факултету Универзитета у Београду 2009. године и тиме стекла звање магистар педагогије. Докторску дисертацију под насловом *Васпитни рад у школи у функцији превенције непожељних понашања ученика* одбранила јe 2014. године и тиме стекла звање доктора педагошких наука.

Зорица Шаљић је у периоду од 2001 - 2012. године радила као васпитач у Центру за заштиту одојчади, деце и омладине, Београд. За асистента на Катедри за Школску педагогију, на Одељењу за педагогију и андрагогију Филозофског факултета Универзитета у Београду, изабрана је 2012. године. У исто звање поновно је бирана 2014. године. У звање доцента први пут је изабрана 2015. године.

**II Научно-истраживачки и стручни рад**

Др Зорица Шаљић објавила је једну монографију, 8 самосталних и 9 коауторских радова: 9 чланака у научним и стручним часописима; 7 саопштења штампана у целини са научног скупа националног значаја, једно саопштење штампано у целини са међународног научног скупа и једно саопштење штампано у изводу са научног скупа националног значаја.

У раду под насловом *Превенција антисоцијалног понашања ученика – стање у постојећој пракси школског рада и могући правци промена* [Шаљић, З. (2019). Превенција антисоцијалног понашања ученика – стање у постојећој пракси школског рада и могући правци промена. У Д. Павловић Бренеселовић, В. Спасеновић и Ш. Алибабић (Ур.), *Образовна политика и пракса – у складу или у раскораку,* Зборник радова (стр. 189-194). Београд: Институт за педагогију и андрагогију Филозофског факултетета Универзитета у Београду и Педагошко друштво Србије.] полази се од кључних законских и подзаконских решења у области образовања у нашем школском систему којима се регулише остваривање превенције антисоцијалног понашања деце и младих у школи, при чему се указује да је залагање за свеобухватни приступ превенцији насиља и других облика антисоцијалног понашања ученика на декларативном нивоу. Наводи се да је један од кључних проблема који се јавља у пракси остваривања превентивне функције школе управо усмереност на интервентно деловање, док се раду на превенцији проблема у понашању ученика не поклања довољно пажње. Сматра се да је у циљу унапређивања овог важног сегмента школског рада нужно је поћи од евалуације програмске основе и праксе превентивног деловања школе у циљу усклађивања превентивних мера и активности са различитим потребама ученика, као и различитим степеном ризика којима су они изложени.

Полазећи од чињенице да се у савременим школским системима последњих деценија реализују реформски процеси са циљем развоја праксе инклузивног образовања, у раду *Инклузија у образовању као циљ и садржај реформи савремених школских си*с*тема* [Ратковић, М., Хебиб, Е. И Шаљић, З. (2017). Инклузија у образовању као циљ и садржај реформи савремених школских система. *Настава и васпитање*, *66*(3), 437-450.] се говори о томе да су за успешну практичну примену инклузије у образовању потребне не само промене у пракси наставног и школског рада, него и промене у садржају и структури школе и начину функционисања школског система. Истиче се да се инклузивна пракса мора развијати упоредо са развојем инклузивне политике и културе и да је то могуће једино у школском и друштвеном систему оријентисаном на инклузију. Такође, да би се школска пракса развијала као инклузивна, осим законске и подзаконске регулативе потребно је осигурати услове за развој инклузивне праксе што се може сматрати једном од кључних претпоставки успешне имплементације овог концепта у праксу школског рада.

У раду *Функција(е) школе: васпитање и/или образовање* [Хебиб, Е., Шаљић, З. и Спасеновић, В. (2017). Функција(е) школе: васпитање и/или образовање. У М. Станчић, А. Тадић и Т. Николић Максић (ур.), *Васпитање данас*, Зборник радова (str. 10– 19). Београд: Институт за педагогију и андрагогију Филозофског факултета Универзитета у Београду и Педагошко друштво Србије.] анализира се васпитање као једна од две кључне функција школе, односно као компонента сложене, али јединствене васпитно-образовне функције школе. Истиче се да је стање у пракси школског рада условљено теоријским и истраживачким сазнањима о функцији школе, као и доминантним оријентацијама у глобалним и националним образовним политикама. Саставни део рада чини осврт на остваривање васпитне функције школе у постојећој пракси (на основу анализе релевантних докумената на основу којих се одвија школски рад и испитивања мишљења кључних актера рада школе), а као сазнања до којих се дошло истиче се запажање да се у остваривању васпитне функције школе тежи (барем декларативно) обједињавању васпитног и образовног процеса, док актери школског рада у значајном броју оцењују да школа не остварује своју васпитну функцију.

О проблемима евалуације школског рада, с посебним освртом на улогу педагога у том процесу, говори се у раду *Улога педагога у у напређивању евалуације школског рада* [Хебиб, Е., Шаљић, З. и Спасеновић, В. (2017). Улога педагога у унапређивању евалуације школског рада.  
*Педагогија*, год. 72(4), 377–388.]. Након објашњења важности евалуације школског рада у циљу обезбеђивања квалитета школског образовања и кратког осврта на актуелно стање у нашој школској пракси, анализира се питање могућности унапређивања праксе евалуације школског рада из угла педагога и њихове улоге у овом процесу. Као кључне претпоставке унапређивања евалуације школског рада истакнуте су следеће: прецизна разрада нормативне основе евалуације школског рада, стручно оспособљавање практичара за учешће у процесу и поступцима евалуације рада школе, развијање сарадничких односа у школи и између школе и стручних институција и органа надлежних за спровођење евалуације.

У раду *Улога педагога у пружању додатне подршке ученицима* [Шаљић, З. и Хебиб, Е. (2016). Улога педагога у пружању додатне подршке ученицима. *Педагогија,* *71*(1), 25-36.] разматрају се начини на које педагози учествују у пружању додатне подршке ученицима, тешкоће са којима се суочавају у том процесу, као и могући начини унапређивања овог сегмента школског рада. Као основа за разматрање поменутих питања коришћени су резултати рада секције у оквиру научног скупа Сусрети педагога у којој је учествовало 26 педагога основних и средњих школа. Основни закључци указују на важност образовања и стручног усавршавања наставника и стручних сарадника у области инклузивног образовања и унапређивање сарадње школе са породицом и релевантним друштвеним институцијама.

Имајући у виду да се националном тестирању ученичких постигнућа придаје све већа пажња у европским школским системима, али и да се постојећа решења у том домену разликују, у раду *Национално тестирање ученичких постигнућа: искуства европских земаља* [Спасеновић, В., Хебиб, Е. и Шаљић, З. (2016). Национално тестирање ученичких постигнућа: искуства европских земаља. У Л. Мишкељин, З. Шаљић и Ј. Миљковић (ур.), *Вредновање у васпитно-образовном процесу*, Зборник радова (стр. 51– 55). Београд: Институт за педагогију и андрагогију Филозофског факултета Универзитета у Београду и Педагошко друштво Србије.] даје се преглед различитих врста националних тестова/испита који се примењују у европским земљама, као и функције које имају. Такође, рад садржи преглед праксе остваривања националног тестирања у три одабране земље (Аустрији, Словенији и Данској). Аутори закључују да већина европских школских система настоји да обезбеди објективне податке о образовним постигнућима ученика и да систематски прати резултате школског образовања путем екстерног тестирања, али и да је овај процес праћен бројним дилемама и отвореним питањима.

У раду под насловом *Превенција непожељних понашања ученика у постојећој школској пракси – законски и програмски оквир* [Шаљић, З. (2015). Превенција непожељних понашања ученика у постојећој школској пракси – законски и програмски оквир. *Настава и васпитање*, Год. 64, Бр. 1, 145-160.] дају се резултати анализе законских докумената у области образовања и васпитања, подзаконских аката којима се ближе уређују питања превенције насиља, као и програмских докумената која се израђују на нивоу школе. Указује се на то да би се законским и подзаконским решењима могла јасније дефинисати и уредити питања превенције различитих облика непожељних понашања ученика, као и да планиране превентивне мере и активности нису довољно усклађене са потребама различитих категорија ученика и да значајни актери васпитно-образовног процеса нису довољно укључени у процес планирања и реализације превентивних активности школе.

Прерађени текст дисертације објављен је у монографији *Превенција антисоцијалног понашања деце и младих – шта и како радити у школи* [Шаљић, З. (2017). *Превенција антисоцијалног понашања деце и младих – шта и како радити у школи*. Београд: Институт за педагогију и андрагогију Филозофског факултета Универзитета у Београду.]. У монографији су обрађена сва важна питања превенције антисоцијалног понашања деце и младих у школи, почев од фактора ризика и заштите, различитих нивоа превентивног деловања школе, до питања улоге школе у превенцији антисоцијалног понашања деце и младих и могућих начина остваривања њене превентивне функције. На поставкама интегрисаног приступа превенцији, остваривање превентивне улоге школе тумачи као сложени процес имплементације превентивних мера и активности у целокупан рад и живот школе, уз укључивање свих актера школског рада у процес њиховог конципирања, реализације и евалуације. У разради теоријских разматрања проблематике улоге школе у превенцији антисоцијалног понашања ученика заузет је интердисциплинарни приступ што је адекватно комплексности и захтевности основне теме рада. Важно је истаћи да се кроз текст монографије у целини развија и елаборира следећа основна идеја - превентивна улога школе јесте, у најширем смислу, пружање различитих видова подршке развоју ученика. Директним повезивањем превентивне функције школе са целокупним васпитно-образовним радом у школи наглашава се повезаност и условљеност превенције и васпитања, издваја специфично значење превенције антисоцијалног понашања деце и младих у педагогији, али и истиче оно што је примарна улога школе.

На основу приказа садржаја објављених радова, може се закључити да др Зорица Шаљић, у истраживачком и научном раду, пажњу усмерава на проучавање веома значајних и актуелних питања из домена теорије и праксе школског образовања, односно питања функционисања школе као институције и праксе школског рада. У проучавању одабраних научних и стручних проблема и питања аутор заузима интердисциплинарни приступ, односно користи теоријска сазнања развијена не само у оквиру педагошке науке, већ и психологије, социологије, медицине, права. С обзиром да је проблематика превенције антисоцијалног понашања деце и младих недовољно заступљена и развијена као област истраживања у педагогији, резултатима свог научног и истраживачког рада др Зорица Шаљић пружа допринос развоју педагогије као науке у целини, а посебно развоју Школске педагогије као научне и академске дисциплине.

**III Учешће на научним и стручним скуповима и конференцијама**

Др Зорица Шаљић учествовала је на следећим научним скуповима:

* *Сусрети педагога/национални научни скуп: Образовна политика и пракса – у складу или у раскораку (*25. и 26. јануар 2019.),Филозофски факултет Универзитета у Београду.
* *Сусрети педагога/национални научни скуп: Васпитање данас* (29. и 30. септембар 2017.), Филозофски факултет Универзитета у Београду.
* *Сусрети педагога/национални научни скуп:Вредновање у васпитно-образовном процесу* (25. и 26. септембар 2016.), Филозофски факултет Универзитета у Београду.
* *Сусрети педагога/национални научни скуп:Педагошки допринос* *подучавању и учењу* (5. и 6. јун 2015.), Филозофски факултет Универзитета у Београду.
* *Настава и* *учење: евалуација васпитно-образовног рада* (6. Новембар 2015.),Учитељски факултет у Ужицу Универзитета у Крагујевцу.
* *Qualitiy, Social Justice and Accountability in* *Education Worldwide* (June, 2015), Sofia: Bulgarian Comparative Education Society.

**IV Педагошки рад**

Доц. др Зорица Шаљић је учествује у реализацији пет предмета из предметне области Школска педагогија на основним и мастер студијама педагогије. Учествује у реализацији обавезних предмета Школска педагогија и Методика рада школског педагога на основним студијама. Предметни је наставник за три предмета, два на основним студијама (Школска педагогија – одабране теме и Инклузија у образовању) и једног изборног предмета на мастер студијама (Превенција антисоцијалног понашања деце и младих у школи). Поред тога, Зорица Шаљић је задужена за организацију, реализацију и евалуацију стручне праксе у школи као саставног дела студијског програма основних академских студија педагогије.

Зорица Шаљић редовно реализује наставу и консултације, остварује ефикасну комуникацију са студентима, континуирано прати рад студената и пружа им подршку у савладавању њихових предиспитних и испитних обавеза. Потврду успешности у наставном раду представљају и позитивне оцене које Зорица Шаљић добија приликом евелуације наставе и рада наставника од стране студената. У протеклом изборном периоду, просечна оцена педагошког рада у студентским анкетам износи 4.71.

Поред ангажовања у настaви и пружања доприноса развоју предметних програма у предметној области Школска педагогија, резултати педагошког рада Зорице Шаљић се виде и у другим активностима матичног Одељења (учешће у комисији за библиотеке и комисији за промоцију Филозофског факултета). Више пута је била члан организационог и програмског одбора националног научног скупа Сусрета педагога. Такође, била је уредник зборника радова *Вредновање у васпитно-образовном процесу* са истоименог националног научног скупа у организацији Одељења за педагогију и андрагогију Филозофског факултета и Педагошког друштва. Учествовала је у реализацији два пројекта билатералне сарадње (пројекат билатералне сарадње Хрватске и Србије „Друштвене промене и курикулуми образовања педагога“ и пројекат билатералне сарадње Словеније и Србије „Припрема будућих просветних радника зарад у инклузивном окружењу“).

**V Закључак**

На основу претходно изложеног, Комисија констатује да пријављени кандидат у потпуности испуњава предвиђене условеза избор у звање доцента (реизбор) на основу законских одредби, одредби Статута Филозофског факултета, Критеријума за стицање звања на Универзитету у Београду и Правила о ближим условима за избор наставника и сарадника Филозофског факултета у Београду. Комисија са задовољством предлаже Изборном већу Филозофског факултета у Београду да **др** **Зорицу Шаљић** изабере у звање доцента за ужу научну област Школска педагогија на период од пет година.

У Београду, 20.02.2020. године

Kомисија:

\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Емина Хебиб

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Вера Спасеновић

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Зорица Станисављевић Петровић

Филозофски факултет Универзитета у Нишу