IZBORNOM VEĆU

FILOZOFSKOG FAKULTETA

UNIVERZITETA U BEOGRADU

Odlukom Izbornog veća Filozofskog fakulteta od 26.12.2019. izabrani smo u stručnu komisiju za pripremu izveštaja o kandidatima prijavljenim na konkurs za izbor u zvanje i radno mesto docenta za užu naučnu oblast OPŠTA FILOZOFIJA – težište istraživanja Filozofija nauke, sa punim radnim vremenom, na određeno vreme od pet godina (reizbor). Na konkurs objavljen 15.1.2020. u listu „Poslovi“ prijavila se samo jedna kandidatkinja, docentkinja dr Eva Kamerer. Na osnovu uvida u njenu biografiju, bibliografiju i sadržaj naučnih radova, imamo čast da Veću podnesemo sledeći izveštaj.

1. **Osnovni biografski podaci**

Dr Eva (Rudolf) Kamerer, rođena je 27.11.1965. u Beogradu. Osnovnu i srednju školu završila je u Somboru. 1984. godine upisala je studije filozofije na Filozofskom fakultetu u Beogradu, diplomirala je 1990. 1994. godine diplomirala je na Grupi za nemački jezik i književnost na Filološkom fakultetu u Beogradu. Magistarske studije upisala je školske 1990/91. na Odeljenju za filozofiju Filozofskog fakulteta u Beogradu. Magistrirala 1999. (*Apsolutno znanje i granice refleksije. Središnji problemi Fihteovog kasnog učenja o nauci*)*.* Godine 2009. odbranila je doktorsku tezu na Filozofskom fakultetu u Beogradu (*Teleologija i teleonomija. Klasični filozofski problemi i moderne biološke teorije*). Školsku 1991/92. provela je na postdiplomskim studijama na Institutu za filozofiju Univerziteta u Beču kao stipendistkinja Ministarstva za nauku i istraživanje Republike Austrije. Od 1992. do 1994. godine radila je kao istraživačica-pripravnica na Institutu za filozofiju Filozofskog fakulteta u Beogradu, od 1995. do 2009. kao asistentkinja-pripravnica, a zatim kao asistentkinja na odseku za filozofiju Filozofskog fakulteta u Novom Sadu na predmetima Istorija filozofije i Etika. Od 2010. radi kao asistentkinja, a potom kao docentkinja na Odeljenju za filozofiju Filozofskog fakulteta u Beogradu. Glavne oblasti njenog interesovanja su filozofija nauke, filozofija biologije i filozofija medicine.

1. **Učešće na projektima**

Dr Eva Kamerer saradnica je na dva projekta u ciklusu 2011-2019. koje finansira Ministarstvo prosvete, nauke i tehnološkog razvoja Republike Srbije: „Dinamički sistemi u prirodi i društvu: filozofski i empirijski aspekti“ (evidencioni br. 179041), čiji rukovodilac je prof. dr Živan Lazović, a nosilac Institut za filozofiju Filozofskog fakulteta u Beogradu, i „Bioetički aspekti: moralno prihvatljivo u biotehnološki i društveno mogućem“ (br. 41004), čiji je nosilac Institut društvenih nauka u Beogradu.

1. **Radovi**

Analizirali smo naučne radove objavljene u periodu od prethodnog izbora dr Eve Kamerer u zvanje docenta.

„**O lekarskom umeću: zdravlje i bolest između metafizike, epistemologije i medicine**“**,** *Theoria* 59 (3), 2016, str. 5-22, (koautor Vladimir Milisavljević), [doi.org/10.2298/THEO1901051K](https://doi.org/10.2298/THEO1901051K). Autori se u ovom tekstu bave jednim od središnjih problema savremene filozofije medicine, teškoćama koje se pojavljuju pri pokušaju da se formuliše objektivna definicija zdravlja i bolesti. Ove teškoće imaju dalekosežne posledice za epistemološki status medicine, koje mogu da se izraze u formi sledećeg pitanja: da li medicinu treba shvatiti kao nauku, ili treba da se zadovoljimo skromnijim, tradicionalnim stanovištem da je medicina umeće lečenja? Autori u prvom delu teksta pokazuju da je navedeni problem prisutan već u raspravama sukobljenih lekarskih škola antičke Grčke. Na opštijem planu, skepticizam u pogledu naučnog statusa medicine objašnjava se napetošću, koja je obeležila i Aristotelov pojam lekarskog umeća, između lekarevog zadatka da leči pojedinačnog pacijenta i univerzalističkog aspekta medicinskog znanja. U drugom delu teksta reč je o transformaciji u shvatanju živih organizama koja je nastupila sa formulisanjem Darvinove teorije evolucije i o posledicama koje je to imalo na shvatanje zdravlja i bolesti. U ovom kontekstu autori razmatraju slabosti vodeće savremene teorije zdravlja čiji tvorac je Kristofer Burs i ukazuju na načelne sličnosti između evolucione biologije razvića i personalizovane medicine.

„**Homologija i funkcija**“, *Nauka i stvarnost*, Filozofski fakultet Univerziteta u Istočnom Sarajevu 2017, str. 97-107, ISSN 2490-4074. U ovom tekstu autorka problem homologija razmatra u kontekstu pitanja da li je za identifikovanje bioloških osobina neophodno formulisati neke kriterijume nezavisne od funkcionalnosti. Ona polazi od teze da homologije, slično kao i disfunkcije, predstavljaju neku vrstu slepe mrlje u funkcionalnoj analizi u evolucionoj biologiji i da zato pomažu da se precizira važenje i vrednost ovakve analize. Naime, zastupnici savremenog neodarvinizma uglavnom smatraju da je kriterijum funkcionalnosti logički primaran, i da su opisi i objašnjenja bioloških osobina koje se nazivaju homologije nešto izvedeno. Dakle, svako objašnjenje organizmičkih karakteristika u krajnjoj liniji može da se poziva na delovanje prirodne selekcije. Autorka nastoji da pokaže u čemu se sastoji ograničenost ovakvog pristupa i da istakne razloge u prilog tvrdnji da je u analizi homologija nepotreban tzv. etiološki pojam funkcije. Ona dolazi do zaključka da o homologijama može da se govori kao o kauzalno nezavisnim od prirodne selekcije.

„**Mikrokosmos evolucije: jedna aktuelna filozofska rasprava**“, *Theoria* 4 (2018), str.105-122, [doi.org/10.2298/THEO1901051K](https://doi.org/10.2298/THEO1901051K). Eva Kamerer u ovom tekstu analizira filozofsku raspravu koja se poslednjih godina vodi u vezi sa idejom da specifična koncepcija darvinovskih populacija i selekcionih objašnjenja može da igra značajnu ulogu u objašnjenju neoplastičnih tvorevina. Prema jednom stanovištu, populacije kancerskih ćelija predstavljaju marginalne darvinovske populacije čije karakteristike nisu kompleksne adaptacije, dok zastupnici drugog stanovišta insistiraju na tome da karcinogeneza u velikoj meri odgovara evoluciji paradigmatičnih darvinovskih populacija u kojima se selekcija odvija na više nivoa. Cilj autorkinog teksta je da pokaže zašto koncepcija selekcije na više nivoa i evolucije kooperacije predstavlja vredan pristup u objašnjenju karcinogeneze. Ona u svojoj analizi, čiji značajan deo je posvećen granicama selekcionih objašnjenja, dolazi do zaključka da jedan od poznatih modela selekcije na više nivoa može da posluži kao značajno sredstvo objašnjenja umnožavanja tumorskih ćelija. Pritom autorka ima u vidu relevantne empirijske podatke koji potiču iz biologije kancera.

„**Nivoi selekcije i evolucija individualnosti**“**,** *Theoria* 1 (2019), 62, str. 51-67, [doi.org/10.2298/THEO1901051K](https://doi.org/10.2298/THEO1901051K). Autorka se u ovom tekstu bavi analizom transfera adaptivne vrednosti tokom velikih prelaza u evoluciji i njegovog mesta u modelima selekcije na više nivoa. Hijerarhijsko proširenje teorije prirodne selekcije omogućilo je da se analiziraju presudni aspekti fenomena velikih evolucionih prelaza, tj. nastanka novih oblika biološke organizacije. Ovakav pristup, selekcija na više nivoa, veoma je plodan u analizama evolucije biološke individualnosti: budući da su složene biološke tvorevine nastale tokom evolucije od jedinica manje složenosti, sasvim je opravdano pretpostaviti da su specifični selekcioni procesi na više nivoa omogućili da dođe do integracije individue višeg nivoa. Autorka se u analizi oslanja na koncepciju zajedničke sudbine koju tretira kao idealizovani model procesa integracije jednostavnijih bioloških jedinica u složenije. Ona pokazuje kako evolucija socijalnog ponašanja može da objasni nastanak novih evolucionih individua.

„**’Merenje bolesti’: medicinsko znanje i tehnika**“, *Nauka i stvarnost,* Filozofski fakultet Univerziteta u Istočnom Sarajevu, 2019, str. 71-83, ISBN 978-99938-47-88-5. Eva Kamerer u tekstu analizira problem merenja u epidemiologiji. Ona pitanje kako merenje u medicini proizvodi novo znanje povezuje sa dva specifična problema: sa odnosom između kauzaliteta i korelacije, i sa populacionim mišljenjem u epidemiologiji. Autorka polazi od specifičnog shvatanja merenja koje se zasniva na naučnim modelima koji na idealizovan način predstavljaju fenomene. Ona nastoji da pokaže da upravo epidemiologija koja se bavi merenjem bolesti podržava ovakvo tumačenje merenja. Čuvena epidemiološka debata vezana za pušenje i rak pluća kojom se bavi u prvom delu teksta služi kao važna istorijska epizoda čija analiza osvetljava kako su u epidemiologiji oblikovane metode koje su omogućile precizno znanje o bolesti u ljudskim populacijama. Autorka se u tekstu takođe bavi pitanjem da li je populaciono mišljenje karakteristično za epidemiologiju pogodno polazište za dolaženje do znanja o uzrocima bolesti.

1. **Učešće na stručnim skupovima i predavanja po pozivu**

Dr Eva Kamerer je u prethodnom izbornom periodu imala sledeća saopštenja na stručnim skupovima:

„Homologija i funkcija“, *Nauka i stvarnost*, Filozofski fakultet Pale, Univerzitet Istočno Sarajevo, 21. maj 2016.

„’Merenje bolesti’: medicinsko znanje i tehnika“, *Nauka i stvarnost,* Filozofski fakultet Pale, Univerzitet Istočno Sarajevo, 19. maj 2018. (dr Kamerer je takođe bila član naučnog odbora na ovom skupu)

U prethodnom izbornom periodu dr Eva Kamerer je održala sledeća predavanja po pozivu:

„Slučaj teorije evolucije: filozofsko tumačenje jednog aktuelnog spora“, Promocija Srpskog evolucionog društva i obeležavanje 209. rođendana Čarlsa Darvina, Institut za biološka istraživanja „Siniša Stanković“, Univerzitet u Beogradu, 14.2.2018.

„Akademsko nasleđe prof. dr Nikole Tucića“, Ciklus predavanja u okviru izložbe „Od ćelije do domena-evolucija života na Zemlji“, Muzej nauke i tehnike Beograd, 14.5.2018.

„Opasna nesebičnost: zašto je dobro sarađivati?“, Svečana akademija povodom Svetskog dana bioetike u Srbiji, 19.10.2018.

„Evolucija i starenje“, predavanje u okviru ciklusa *Evolucija i medicina*, Kolarčeva zadužbina, 28.3.2019.

1. **Pedagoški rad**

Od poslednjeg izbora u zvanje docenta (2015.) dr Eva Kamerer držala je nastavu iz sledećih predmeta: Filozofija nauka 1, Filozofija nauka 2, Nauka i racionalnost i Metodologija i filozofija nauke (master studije). Prosečne ocene za navedene kurseve u studentskim anketama su sledeće: Filozofija nauka 1 - 4,70; Filozofija nauka 2 - 4,60; Nauka i racionalnost – 4.90; Metodologija i filozofija nauke (master studije) – 4.92. Dr Kamerer je takođe bila angažovana na predmetu Epistemološki temelji metoda društvenih istraživanja na doktorskim studijama na Odeljenju za sociologiju.

Težište njenog angažmana u nastavi je filozofija nauke, a posebnu pažnju u radu sa studentima poklanja filozofiji posebnih nauka. O kvalitetu njene nastave govori i veliki broj studentskih radova na svim nivoima studija koji se bave temama iz filozofije biologije i biomedicinskih nauka. Budući da drži predavanja i učestvuje u aktivnostima Biološkog fakulteta u Beogradu i Instituta za biološka istraživanja Siniša Stanković, Eva Kamerer je u prilici da studentima filozofije prenese informacije o aktuelnim naučnim istraživanjima i da organizuje posete naučnim laboratorijama i razgovore sa naučnicima. Koleginica Kamerer poseduje veliko nastavno iskustvo koje je stečeno dugogodišnjim predavanjima na različitim nivoima studija, različitim studijskim grupama i fakultetima. U pogledu pripreme nastave, praćenja aktuelnih problema filozofije nauke, njihovog prenošenja studentima i motivisanja studenata da se bave filozofijom nauke, i posebno filozofijom biologije, pedagoška aktivnost Eve Kamerer je na veoma visokom nivou. Takođe, njena komunikacija sa studentima je veoma produktivna i ne svodi se samo na uobičajene konsultacije.

Eva Kamerer je bila član velikog broja komisija za izradu diplomskih, završnih i master radova, a u poslednjih pet godina je bila mentor velikog broja završnih i master radova. Bila je mentor sledećih master radova: „Liberalna eugenika i evolucija: pitanje moralne opravdanosti menjanja ljudske prirode“, Stefan Mićić; „Uzročna objašnjenja delanja i ujedinjenje društveno-humanističkih nauka“, Petar Gordić; „Filozofski aspekti spora između teorije evolucije i prirodne teologije“, Nebojša Lukić; „Radikalno produženje života: ko još želi da živi večno?“, Danilo Polić; „Bejzijansko rešenje problema holističke subdeterminacije“, Adam Nedeljković; „Abduktivna logika naučnog otkrića“, Jovana Marić; „Da li mentalno zdravlje može da se definiše? Slučaj višestruke ličnosti“, Srđan Jevtić; „Problemi integracije istorije i filozofije nauke“, Petar Srdanović (u izradi). Ona je mentor četiri doktorska rada, od kojih su tri završena i odbranjena („Biološke osnove morala: egoizam, altruizam i samoobmanjivanje“, Igor Živanović; „Emocije životinja, evolucioni kontinuitet i etičke implikacije“, Zorana Todorović; „Objašnjenje u biologiji: sintetička teorija evolucije i evoluciona biologija razvića“, Andrea Berber), a jedan je u izradi („Put ka superorganizmu: evoluciona integracija bioloških funkcija i njen filozofski značaj“, Ana Katić).

**6. Učešće u stručnim organizacijama i drugim delatnostima od značaja za razvoj naučne oblasti, Fakulteta i Univerziteta**

Eva Kamerer od 2010. drži kurs iz predmeta Epistemologija i bioetika na doktorskom programu Biologija na Biološkom fakultetu u Beogradu.

Recenzirala je tekstove u časopisima *Filozofija i društvo* (Institut za filozofiju i društvenu teoriju Beograd), *Teme. Časopis za društvene nauke* (Univerzitet u Nišu) i tematskim zbornicima Filozofskog fakulteta u Istočnom Sarajevu i Filozofskog fakulteta u Nišu

Saradnik je međunarodnog stručnog udruženja *Gruppe Phänomenologie* sa sedištem u Beču koje se bavi nemačkom i francuskom savremenom filozofijom. Dr Kamerer je takođe članica osnivačke skupštine i članica udruženja Srpsko evoluciono društvo, kao i Centra za bioetičke studije u Beogradu.

Eva Kamerer učestvovala je u programu edukacije nastavnika sa predavanjem „Modelovanje bolesti“ u okviru stručnog seminara za profesore srednjih škola „Bioetika u učionici“ u organizaciji Centra za bioetiku (Institut društvenih nauka, 19.11.2016.). Ona je takođe aktivna u programima popularizacije nauke, učestvuje u radio-emisijama (*Solaris* i *Hipokratija* Radio Beograd 2) i tribinama („Ima li života posle antropocena?“, SKC 23.12.2019., tribina Instituta za fiziku), i piše naučno-popularne radove („Dobre pčele: misterije superorganizma“, *Elementi* 13/2018, Centar za promociju nauke, str. 24-29, „Pripitomljavanje polarnih lisica“, *Elementi* 14/2018, Centar za promociju nauke, str.46-51).

**7. Zaključno mišljenje i predlog komisije**

Pregledom dostavljene dokumentacije, analizom objavljenih naučnih radova kandidatkinje i procenom njenog pedagoškog rada, Komisija je utvrdila da dr Eva Kamerer u potpunosti ispunjava sve uslove za izbor u zvanje docenta propisane Zakonom o visokom obrazovanju, Kriterijumima za sticanje zvanja nastavnika na Univerzitetu u Beogradu i Statutom Filozofskog fakulteta.

Na osnovu svih pokazatelja njene naučne, stručne i pedagoške kompetentnosti, može se zaključiti da je dr Eva Kamerer postigla veoma dobre rezultate u periodu od izbora u zvanje docenta.

Komisija zato sa zadovoljstvom predlaže Izbornom veću Filozofskog fakulteta da dr Evu Kamerer izabere u zvanje i radno mesto docenta za užu naučnu oblast OPŠTA FILOZOFIJA – težište istraživanja Filozofija nauke.

Beograd, 10.2.2020. Članovi komisije:

Prof. dr Živan Lazović

redovni profesor Odeljenja za filozofiju

Filozofskog fakulteta u Beogradu, predsedavajući Komisije

Prof. dr Slobodan Perović

vanredni profesor Odeljenja za filozofiju

Filozofskog fakulteta u Beogradu

Prof. dr Miloš Todorović

redovni profesor u penziji

Odsek za filozofiju Filozofskog fakulteta u Novom Sadu