IZBORNOM VEĆU

FILOZOFSKOG FAKULTETA

UNIVERZITETA U BEOGRADU

Odlukom Izbornog veća Filozofskog fakulteta od 26.12.2019. godine izabrani smo u stručnu komisiju za pripremu izveštaja o kandidatima prijavljenim na konkurs za izbor u zvanje i radno mesto vanrednog profesora za užu naučnu oblast OPŠTA FILOZOFIJA – sa težištem istraživanja na savremenoj filozofiji 19, 20. i 21. veka, sa punim radnim vremenom. Na konkurs objavljen 15.1.2020. godine u listu „Poslovi“ prijavila se samo jedna kandidatkinja, vanredni profesor dr Miroslava Trajkovski. Na osnovu uvida u njenu biografiju, bibliografiju i sadržaj naučnih radova, imamo čast da Veću podnesemo sledeći izveštaj.

**1. Osnovni biografski podaci**

Dr Miroslava Trajkovski je rođena 22.02.1969. u Beogradu, Republika Srbija. Osnovnu školu i gimnaziju završila je u Beogradu. Diplomirala je filozofiju 1997. na Filozofskom fakultetu u Beogradu. Na istom fakultetu je 2002. odbranila magistarsku tezu pod nazivom „Pretpostavke inferencijalizma“, a 2005. doktorsku disertaciju pod nazivom „Entimemi“ koja je 2007. godine u dopunjenom i izmenjenom obliku objavljena pod naslovom *Kreativni entimem* u izdanju Filozofskog fakulteta u Beogradu.

Na Filozofskom fakultetu Univerziteta u Beogradu, Odeljenje za filozofiju je radila kao asistent pripravnik od 1998. do 2002, kao asistent od 2002. do 2006, kao docent od 2006. do 2015, kao vanredni profesor od 2015. U tom periodu je na osnovnim studijama držala sledeće kurseve: Istorija filozofije IV, Istorija filozofije IVa, Analitička filozofija, Pragmatizam i postpragmatizam, Logički empirizam, Filozofija jezika i metafizika, Problemi savremene filozofije – filozofija emocija, na master i doktorskim studijama kurseve Filozofski problemi i Filozofska logika i saznanje.

Glavne oblasti njenog filozofskog interesovanja su istorija filzofije, filozofska logika i filozofija emocija.

**2. Učešće na projektima**

Dr Miroslava Trajkovski je saradnik na projektu „Logičko – epistemološki osnovi nauke i metafizike“ (evidencioni broj 179067) koji je finansiran od strane Ministarstva prosvete, nauke i tehnološkog razvoja Republike Srbije. Nosilac projekta je Institut za filozofiju Filozofskog fakulteta u Beogradu.

**3. Radovi**

Analizirali smo priložene naučne radove dr Miroslave Trajkovski koji su objavljeni tokom prethodnog izbornog perioda.

U tekstu „Niko i ništa: o značenju negativnih neodređenih zamenica“ *Theoria* - Časopis Srpskog filozofskog društva, 4, 2018, <https://doi.org/10.2298/THEO1804005T>, dr Trajkovski komparira upotrebu negativnih neodređenih zamenica u jezicima koji imaju i onim jezicima koji nemaju dvostruku negaciju. Za jezike sa dvostrukom negacijom se često smatra da su u neskladu sa shvatanjem kvantifikacije u standardnoj logici.Trajkovski međutim pokazuje da jezici u kojima neodređene negativne zamenice imaju referencijalnu upotrebu nisu logički slabiji od jezika u kojima to nije slučaj. Dr Trajkovski pokazuje da u jezicima sa dvostrukom negacijom preovlađuje referencijalna upotreba ovih zamenica, dok u jezicima bez dvostruke negacije preovlađuje kvantifikaciona upotreba. Na kraju, dr Trajkovski iznosi argument da jezici sa dvostrukom negacijom imaju prednost jer na nivou gramatike jasno distingviraju između referencijalne i kvantifikacione upotrebe negativnih neodređenih zamenica, što u startu sprečava da referencijalna upotreba ovakvih zamenica bude shvaćena kao referiranje na neentitete.

U tekstu „The Constitution of Abstract Objects“, *Theoria*, *A Swedish Journal of Philosophy and Psychology, 2019,* doi:10.1111/theo.12207, dr Trajkovski argumentuje kako logički princip apstrakcije za brojeve zahteva dva koraka apstrakcije pri čemu je prvi skriven. Kada se on učini eksplicitnim, pokazuje Trajkovski, otkriva se fenomenološki karakter principa apstrakcije.

Princip apstrakcije se obično formuliše kao: (F)(G)(NF = NG akko E [F,G]), pri čemu su F i G varijable, N je nominalizator, a E je relacija ekvivalencije. Dr Trajkovski razlikuje logički od fenomenološkog principa apstrakcije u tom smislu što je u logičkom leva strana ekvivalencije abstrahendum a desna abstrahens, dok je u fenomenološkom obrnuto. Za razliku od uobičajene fregeovske definicije objekta kao referenta singularnog termina, dr Trajkovski uzima da je objekt referent konstitucionog akta koji objašnjava na huserlijanski način pokazujući da je logički princip apstrakcije baziran na fenomenološkom.

U tekstu „Nauka o emocijama i savremni svet,“ *Nauka i savremenost*, zbornik za 2016. godinu, Srpsko filozofsko društvo, Krovovi, Sremski Karlovci, 2017, ISBN 978-86-81349-48-9 (СФД), dr Trajkovski daje istorijski prikaz naučnog ispitivanja emocija na osnovu kojeg objašnjava zašto teorija emocija zahteva fenomenološki pristup.   
Prve fiziološke teze o emocijama tvrde da optički talamus razdvaja oblast mozga koja je zadužena za emocije od oblasti koja je zadužena za volju a koja je u evolutivnom smislu noviji deo mozga. Kasnije se utvrdilo da je ovaj mehanizam daleko komplikovaniji i da predstavlja složenu neuralnu strukturu nazvanu limbički sistem. Dr Trajkovski iznosi tezu da je unutrašnji govor zapravo emocija koja je deo voljnog akta, naime da je fenomenološka posledica verbalizacije koja je deo voljne radnje. Svoju pretpostavku dr Trajkovski zasniva na tome što su fenomenološke odlike emocija i unutrašnjeg govora istovetne, kao i na tome što su lezije koje uzrokuju poremećaje emotivnog ponašanja i unutrašnjeg govora vezane za isti predeo korteksa.

**4. Učešće na stručnim skupovima i predavanja po pozivu**

Dr Miroslava Trajkovski je navela učešće na sledećim stručnim skupovima:

„The Constitution of Abstract Objects“, *Contexts, Concepts, Objects*, University of Warsaw 2018, međunarodni skup.

„Nauka o emocijama i savremeni svet“, *Nauka i savremeni svet*, Sremski Karlovci, 2016, uvodno predavanje, domaći skup.

**5. Pedagoški rad**

Miroslava Trajkovski drži jedan obavezni kurs na osnovnim studijama (Istorija filozofije IVa – Savremena analitička filozofija), četiri izborna kursa na osnovnim studijama (Pragmatizam i postpragmatizam, Problemi savremene filozofije – filozofija emocija, Logički empirizam i Filozofija jezika i metafizika), kao i dva kursa na master i doktorskim studijama (Filozofski problemi i Filozofska logika i saznanje) što pokazuje izuzetnu aktivnost u pogledu držanja nastave koju prate odgovarajuće reference u naučnim publikacijama. Prof. Trajkovski redovno i bez kašnjenja ili odlaganja drži nastavu i konsultacije. Zajednička prosečna ocena studentske evaluacije na pomenutim kursevima iznosi: 4,6. Prof. Trajkovski je bila mentor i član komisija u više diplomskih radova. Mentor je na master i doktorskim studijama.

Na osnovu studentskog vrednovanja pedagoškog rada Miroslave Trajkovski, njene pripreme nastave, praćenja aktuelnih filozofskih sadržaja i unapređenja nastavnog programa, načina izlaganja, komunikacije sa studentima, podsticanja i mentorske pomoći koju im pruža u uvođenju u naučnoistraživački rad zaključujemo da je njen pedagoški rad na izuzetno visokom nivou.

**6. Učešće u delatnostima od značaja za razvoj naučne oblasti, Fakulteta i Univerziteta**

Član je Komisije Filozofskog fakulteta za obezbeđivanje kvaliteta i samovrednovanje.

Dr Trajkovski je član komisije za diferencijalni ispit za prijem na Postdiplomske studije filozofije od 2011. godine. Član je komisije za prijem master studenata, a bila je i član komisije za prijem doktorskih studenata na studije filozofije 2017. i 2018. godine.

**7. Zaključno mišljenje i predlog komisije**

Pregledom dostavljene dokumentacije, analizom objavljenih naučnih radova kandidata i procenom njenog pedagoškog rada, Komisija je utvrdila da dr Miroslava Trajkovski u potpunosti ispunjava sve uslove za ponovni izbor u zvanje vanrednog profesora propisane Zakonom o visokom obrazovanju, Kriterijumima za sticanje zvanja nastavnika na Univerzitetu u Beogradu i Statutom Filozofskog fakulteta.

Na osnovu svih relevantnihpokazatelja koji govore o njenoj naučnoj, stručnoj i pedagoškoj aktivnosti, može se zaključiti da je dr Trajkovski postigla zadovoljavajuće rezultate u periodu od prvog izbora u zvanje vanrednog profesora.

Komisija zato sa zadovoljstvom predlaže Izbornom veću Filozofskog fakulteta da dr Miroslavu Trajkovski izabere u zvanje i na radno mesto vanrednog profesora za užu naučnu oblast OPŠTA FILOZOFIJA – sa težištem istraživanja na savremenoj filozofiji 19, 20. i 21. veka.

Beograd, 3. 2. 2020.

Članovi komisije:

Dr Drago Đurić  
redovni profesor Odeljenja za filozofiju  
Filozofskog fakulteta u Beogradu

Dr Nenad Cekić  
redovni profesor Odeljenja za filozofiju  
Filozofskog fakulteta u Beogradu

Dr Damir Smiljanić  
redovni profesor Odseka za filozofiju   
Filozofskog fakulteta u Novom Sadu